Peter Moyo verloor nog 'n saak teen Old Mutual | Netwerk24
Deur Hanlie Stadler 23 Maart 2020 18:07
Die strydlustige Peter Moyo het nog 'n saak teen sy voormalige werkgewer, Old Mutual, verloor – en die regstryd is besig om hom 'n aardige bedrag te kos.
Peter Moyo vroeër in die hooggeregshof in Johannesburg. Foto: William Horne
Netwerk24 william horrne
Die appèlhof het sy aansoek om verlof tot appèl met koste van die hand gewys. Dis teen 'n beslissing op 14 Januarie in die hooggeregshof in Johannesburg ten gunste van Old Mutual wat 'n tussentydse hofbevel omgekeer het ingevolge waarvan Moyo heraangestel moes word as uitvoerende hoof.
Die appèlhof het bevind Moyo se beoogde appèl het geen redelike kans op sukses nie en voldoen ook nie aan die vereistes vir 'n spesiale appèl nie.
Die beslissing beteken Old Mutual se afdanking van Moyo in Junie verlede jaar bly van krag.
Old Mutual het die beslissing in 'n verklaring verwelkom. Dit volg kort op die appèlhof se beslissing teen 'n interdik wat Moyo wou kry om Old Mutual te keer om 'n permanente nuwe uitvoerende hoof aan te stel.
Moyo betwis die redes vir sy afdanking. Old Mutual het Moyo afgedank nadat hy die uitkeer van miljoene rand se dividende van NMC Capital aan homself en familietrusts goedgekeur het terwyl die firma steeds voorkeurdividende en lenings aan Old Mutual verskuldig was. Dit was 'n oortreding van die voorskrifte in Moyo se dienskontrak oor hoe dié belangebotsing bestuur moes word.
Moyo voer aan hy is afgedank omdat hy Trevor Manuel, voorsitter van Old Mutual se direksie, se belangekonflik met Rothschild, wat Old Mutual se ontknoping help behartig het, onthul het.
Meer oor: Nmt Capital | Old Mutual | Peter Moyo | Batebestuursfirmas | Versekeraars | Finansiële Dienste